
Text rozhodnutia
Súd: Krajský súd Trnava Spisová značka: 14S/16/2012 Identifikačné číslo súdneho spisu: 2012200121 Dátum vydania rozhodnutia: 07. 06. 2012 Meno a priezvisko sudcu, VSÚ: JUDr. Katarína Benczová ECLI: ECLI:SK:KSTT:2012:2012200121.1 Uznesenie Krajský súd v Trnave v právnej veci žalobkyne: C. V., nar. XX.XX.XXXX, bytom P. S. XX, XXX XX C., proti žalovanému: Ústredie práce sociálnych vecí a rodiny, Špitálska 8, 812 67 Bratislava, o návrhu na preskúmanie zákonnosti rozhodnutia žalovaného č. AA/2011/04111-OPHN zo dňa 25.02. 2011 t a k t o r o z h o d o l : Krajský súd v Trnave konanie z a s t a v u j e. Žiaden z účastníkov nemá právo na náhradu trov konania. o d ô v o d n e n i e : Žalobou doručenou Okresnému súdu v Trnave dňa 01.04.2011 a postúpenou tunajšiemu súdu dňa 05.03.2012, sa žalobkyňa domáhala zrušenia rozhodnutia žalovaného č. AA/2011/04111-OPHN zo dňa 25.02.2011, ktorým ako príslušný správny orgán podľa § 58 a § 59 ods. 2 zákona č. 71/1967 Zb. o správnom konaní, zákona č. 453/2003 Z.z. o orgánoch štátnej správy v oblasti sociálnych vecí, rodiny a služieb zamestnanosti a § 22 písm. b) zákona č. 599/2003 Z.z. o pomoci v hmotnej núdzi v znení neskorších prepisov, odvolanie žalobkyne zamietol a rozhodnutie Úradu práce, sociálnych vecí a rodiny v Trnave č. A/2010/27047 AZ/1 zo dňa 28.12.2010, ktorým jej nebola priznaná dávka a príspevky podľa § 2 a § 8 zákona č. 599/2003 Z.z. o pomoci v hmotnej núdzi v znení neskorších prepisov potvrdil. Žalobkyňa podaním doručeným tunajšiemu súdu dňa 12.04. 2012 oznámila, že žalobu zo dňa 25.03. 2011 berie v celom rozsahu späť a navrhuje predmetné konanie zastaviť. Podľa § 250h O. s. p. až do rozhodnutia súdu môže žalobca rozsah napadnutia správneho rozhodnutia obmedziť; rozšíriť ho môže len v lehote podľa § 250b O. s. p.. Až do rozhodnutia súdu môže žalobca vziať žalobu späť. Ak žalovanému medzitým vzniknú trovy konania, rozhodne súd o ich náhrade. Podľa § 250d ods. 3 O. s. p. súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§250h ods.2). Odvolanie proti uzneseniu je prípustné. Vzhľadom na prejav vôle žalobkyne súd postupoval podľa § 250d ods. 3 O. s. p. v spojení s 250h ods. 2 O. s. p. a konanie zastavil. O náhrade trov konania súd rozhodol podľa § 250h ods. 2 O.s.p. a § 246c O.s.p. v spojení s ust. § 146 ods. 1 písm. c) O.s.p. tak, že žiaden z účastníkov nemá právo na náhradu trov konania. Toto rozhodnutie senát Krajského súdu v Trnave prijal pomerom hlasov 3:0 (§3ods.9 zák.č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu je možné podať odvolanie do 15 dní odo dňa jeho doručenia na Najvyšší súd SR, písomne, dvojmo, cestou tunajšieho súdu. Z odvolania musí byť zjavné, ktorému súdu je určené, kto ho robí, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny, čoho sa odvolateľ domáha, musí byť podpísané a datované.

